Opposisiepartye verenig teen Zuma‘n Optog teen pres. Jacob Zuma in Pretoria (7 April 2017). Foto: Maroela Media Leiers van verskillende opposisiepartye het Maandag gesê hulle staan verenig agter ŉ gesamentlike doelwit om pres. Jacob Zuma uit die kussings te lig ter wille van die toekoms van Suid-Afrika. Leiers van die EFF, die DA, UDM, ACDP, IFP, Agang SA, Cope, African Independent Congress en die African People’s Convention het Maandag ŉ gesamentlike mediakonferensie gehou om hul planne bekend te maak vir die sogenaamde Nasionale Dag van Aksie (NDA) wat vir Woensdag 12 April beplan word. Dit is dieselfde dag wat Zuma sy 75ste verjaarsdag sal vier. ŉ Massa-protesoptog sal in Pretoria vanaf kerkplein tot by die Uniegebou gehou word om te eis dat Zuma uit sy posisie as president verwyder word. Volgens die opposisiepartye wil hulle hul lede en strukture mobiliseer om aan aktiwiteite deel te neem. Sodoende wil hulle die regerende party dwing om Zuma te herroep, óf genoeg druk op Zuma plaas om hom te dwing om “die eerbare ding te doen” en te bedank. UDM-leier Bantu Holomisa het ŉ gesamentlike verklaring van die politieke partye voorgelees waarin die partye sê hulle het met verskeie ander politieke partye en burgerlike instansies gepraat om ondersteuning vir die NDA te werf. “As leiers sal ons nooit ons rug draai op ons verantwoordelikheid om Suid-Afrika eerste te stel nie,” het die verklaring gelui. “[Zuma], met die ondersteuning en hulp van sy bondgenote, is aktief besig om die werk van ons Hoofstuk 9-instansies te ondermyn. Pres. Zuma se middernagtelike kabinetskommeling het ŉ domino-effek begin met die rand wat getuimel het, Suid-Afrika se kredietgradering wat deur twee graderingsagentskappe afgradeer is, asook die afgradering van sommige banke en Eskom. Rommelstatus maak Suid-Afrika ŉ onveilige beleggingsbestemming en internasionale banke sal nou twee keer dink voordat hulle vir ons geld leen. Ons geloofwaardigheid is daarmee heen en die rimpeleffek wat dit op lewenskostes gaan hê, sal ons arm mense die hardste slaan.” Optoggangers in Durban, KwaZulu-Natal (7 April 2017). Foto: Twitter Die opposisiepartye sê verder die invloed van die Gupta-familie op Zuma en verskeie ministers is aanduidend daarvan dat Zuma deur die “hoogste bieër” gekoop is en dat Suid-Afrika uit Saxonwold beheer word. Die partye hoop om verskeie instansies, organisasies, politieke partye en gewone landsburgers te mobiliseer om aan Woensdag se optog deel te neem om ŉ duidelike boodskap te stuur dat Zuma uit sy posisie verwyder moet word. “Ons gaan nie in ŉ konfrontasie met pres. Zuma en die ANC betrokke raak nie. Die ANC is klaar besig om na binne te ontplof, so kom ons omseil hulle en praat direk met die burgers van Suid-Afrika,” het Holomisa gesê. Volgens Holomisa sal optoggangers vanaf 09:00 Woensdagoggend by kerkplein bymekaarkom, waar verskeie aktiwiteite gehou sal word. Die optog sal van 12:00 af na die Uniegebou beweeg waar toesprake gelewer sal word. Holomisa het gesê die nodige permit vir die optog is reeds gekry. Die presiese roete en strate wat deur die optog geaffekteer sal word, is nog nie bekendgemaak nie. Hy het bygevoeg die NFP het vanoggend aangedui dat hulle ook die dag sal ondersteun, maar daar is nog geen terugvoer van die VF Plus of die PAC ontvang nie.